เครดิตบูโรเต้นเป็นจำเลย
แจกแจงถูกแบงก์รัฐโยนบาปใส่ลูกหนี้โครงการพักหนี้ดีผิดเป้า
17 ก.ค. 2555

แจกแจงถูกแบงก์รัฐโยนบาปใส่ลูกหนี้โครงการพักหนี้ดีผิดเป้า
เครดิตบูโรแจงข้อมูลถี่ยิบหลังถูกแบงก์รัฐโยนบาป ลูกค้าเข้าโครงการพักหนี้ดีไม่เกิน 5 แสนบาท ไม่เป็นไปตามเป้าหมายที่รัฐบาลวางไว้
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า จากข่าวที่ธนาคารรัฐกล่าวว่าลูกค้าของธนาคารที่มาเข้าร่วมโครงการพักหนี้ดีไม่เกิน 5 แสนบาท มีจำนวนน้อยไม่เป็นไปตามเป้าหมายที่สัญญาไว้กับทางการ เพราะส่วนหนึ่งเกิดจากการถูกบันทึกข้อมูลลงในเครดิตบูโรนั้นเป็นเรื่องที่ไม่ถูกต้อง และไม่ควรนำเรื่องรหัสสถานะบัญชี การพักชำระหนี้มาอ้างเป็นเงื่อนไข
นายสุรพล ชี้แจงว่า การพิจารณาสินเชื่อตามมาตรฐานนั้นจะประกอบด้วย 3 เรื่องหลัก คือ การประเมินความสามารถในการชำระหนี้ การประเมินความตั้งใจในการชำระหนี้ และการประเมินหลักประกัน
กรณีลูกค้าที่เข้าโครงการพักชำระหนี้ดี ก็ระบุว่าเป็นหนี้ดี ไม่มีประวัติการค้างชำระ และโครงการก็มีการให้สิทธิประโยชน์ด้านดอกเบี้ย อีกทั้งก็เป็นการบันทึกข้อมูลตามข้อเท็จจริงว่าเกิดอะไรขึ้น มีการลงทะเบียนเป็นหลักฐาน หากจะขอสินเชื่อในครั้งต่อไปก็สามารถชี้แจงข้อเท็จจริงได้ ท้ายสุด หากจะถูกอ้างด้วยเหตุผลแล้วไม่ให้สินเชื่อธนาคารที่กล่าวอ้างนั้น ต้องออกเป็นหนังสือเท่านั้น จะบอกโดยวาจาหรือแจ้ง SMS ไม่ได้ เพราะอาจเข้าข่ายผิดกฎหมายที่กำหนดและมีโทษปรับเป็นเงินจำนวนที่สูง จึงไม่ทราบเหตุผลที่มีการยกเอาเครดิตบูโรมาอ้างที่ผลงานที่ไม่เข้าเป้า แต่ทราบว่าจะมีการประชุมติดตามผลงานในวันอังคารนี้
ก่อนหน้านี้ น.ส.นงเยาว์ พาชีรัตน์ รองผู้อำนวยการ กลุ่มสินเชื่อรายย่อย ธนาคารออมสิน เปิดเผยว่า ขณะนี้มีลูกค้าสนใจขอเข้าร่วมโครงการพักชำระหนี้ดี 3 ปี มูลหนี้ไม่เกิน 5 แสนบาท จำนวนกว่า 3,000 รายเท่านั้น จากผู้มีสิทธิ 3.8 แสนราย สาเหตุที่มีจำนวนน้อยส่วนหนึ่งเป็นเพราะเงื่อนไขที่ระบุไว้ว่าจะต้องแจ้งให้ทางเครดิตบูโรรับทราบ ทำให้ลูกหนี้ดี ซึ่งไม่มีประวัติการค้างชำระ เกรงว่าการบันทึกประวัติดังกล่าวจะส่งผลเสียต่อเครดิตของตัวเอง และมีผลกระทบต่อการทำธุรกรรมหรือการพิจารณาสินเชื่อในอนาคต จึงทำให้ลูกค้าส่วนหนึ่งกลัวเสียเครดิต